Skupni predlog UREDBA SVETA o spremembi Uredbe (EU) št. 36/2012 o omejevalnih ukrepih glede na razmere v Siriji /* JOIN/2014/03 final - 2014/0022 (NLE) */





OBRAZLOŽITVENI MEMORANDUM (1) Z Uredbo Sveta (EU) št. 36/2012 z dne 18. januarja 2012 o omejevalnih ukrepih glede na razmere v Siriji je začel veljati Sklep Sveta 2011/782/SZVP[1]. S Sklepom Sveta 2012/739/SZVP[2] je bil razveljavljen in nadomeščen Sklep 2011/782/SZVP. Sklep 2012/739/SZVP je prenehal veljati 1. junija 2013. Nadomestil ga je Sklep 2013/255/SZVP, ki se uporablja do 1. junija 2014. (2) Treba je uvesti izjemo v okviru zamrznitve sredstev, da se omogoči sprostitev sredstev ali gospodarskih virov podjetij v lasti sirske države ali centralne banke Sirije za izvrševanje plačil v imenu Sirske arabske republike Organizaciji za prepoved kemičnega orožja (OPCW) za dejavnosti, povezane z misijo OPCW za preverjanje in z uničevanjem sirskega kemičnega orožja, vključno s posebnim skrbniškim skladom OPCW za finančne vire, potrebne za dejavnosti, povezane z uničenjem sirskega kemičnega orožja zunaj ozemlja Sirske arabske republike. (3) Za izvajanje navedenih ukrepov je potrebno nadaljnje ukrepanje Unije. Visoka predstavnica Unije za zunanje zadeve in varnostno politiko ter Evropska komisija predlagata, da se Uredba (EU) št. 36/2012 ustrezno spremeni. 2014/0022 (NLE) Skupni predlog UREDBA SVETA o spremembi Uredbe (EU) št. 36/2012 o omejevalnih ukrepih glede na razmere v Siriji SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 215 Pogodbe, ob upoštevanju Sklepa Sveta 2013/255/SZVP z dne 31. maja 2013 o omejevalnih ukrepih proti Siriji[3], ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije, ob upoštevanju naslednjega: (1) Uredba Sveta (EU) št. 36/2012[4] uveljavlja večino ukrepov iz Sklepa 2013/255/SZVP. (2) Svet je ... januarja 2014 sprejel Sklep 2014/…/SZVP o spremembi Sklepa 2013/255/SZVP. (3) Treba bi bilo določiti dodatno odstopanje od zamrznitve sredstev in prepovedi dajanja na voljo sredstev ali gospodarskih virov, da se omogoči sprostitev sredstev ali gospodarskih virov podjetij v lasti sirske države ali centralne banke Sirije za izvrševanje plačil v imenu Sirske arabske republike Organizaciji za prepoved kemičnega orožja (OPCW) za dejavnosti, povezane z misijo OPCW za preverjanje in uničevanjem sirskega kemičnega orožja. (4) Ta ukrep spada na področje uporabe Pogodbe, zato je predvsem za zagotovitev, da ga enotno uporabljajo gospodarski subjekti v vseh državah članicah, za njegovo izvajanje potrebno ukrepanje na ravni Unije. (5) Uredbo (EU) št. 36/2012 bi bilo zato treba ustrezno spremeniti – SPREJEL NASLEDNJO UREDBO: Člen 1 Uredba (EU) št. 36/2012 se spremeni: (1) v prvem odstavku člena 16 se doda naslednja točka: „(i) namenjeni izključno za plačila podjetij v lasti sirske države ali centralne banke Sirije, kakor so navedena v prilogah II in IIA, v imenu Sirske arabske republike organizaciji OPCW za dejavnosti, povezane z misijo OPCW za preverjanje in z uničevanjem sirskega kemičnega orožja, vključno zlasti s posebnim skrbniškim skladom OPCW za dejavnosti, povezane s popolnim uničenjem sirskega kemičnega orožja zunaj ozemlja Sirske arabske republike.“ Člen 2 Ta uredba začne veljati dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] Sklep Sveta 2011/782/SZVP z dne 1. decembra 2011 o omejevalnih ukrepih proti Siriji in razveljavitvi Sklepa 2011/273/SZVP (UL L 319, 2.12.2011, str. 56). [2] Sklep Sveta 2012/739/SZVP z dne 29. novembra 2012 o omejevalnih ukrepih proti Siriji in razveljavitvi Sklepa 2011/782/SZVP (UL L 330, 30.11.2012, str. 21). [3] UL L 147, 1.6.2013, str. 14. [4] Uredba Sveta (EU) št. 36/2012 z dne 18. Januarja 2012 o omejevalnih ukrepih glede na razmere v Siriji in razveljavitvi Uredbe (EU) št. 442/2011 (UL L 16, 19.1.2012, str. 1)